भारत के डोजियर में जैश-ए-मोहम्मद के खिलाफ सारे सबूत, देखें आतंकी कैंप की तस्वीरें..  
आतंकी कैंप से जुड़ी हर जानकारी डोजियर में 
भारत ने जुटाए सभी सूबत 
अंतरराष्ट्रीय समुदाय के सामने पाकिस्तान को अलग-थलग करने की तैयारी
भारत सरकार ने पाकिस्तान को हर मोर्चे पर घेरने की तैयारी कर ली है. यही वजह है कि भारत ने जैश-ए-मोहम्मद के आतंकी ठिकानों पर हमले से पहले उससे जुड़ी तमाम जानकारियां जुटा ली हैं. भारत इस डोजियर को पाकिस्तान के खिलाफ सबूत के तौर पर पेश करने जा रहा है. इस डोजियर में भारत ने जैश-ए-मोहम्मद से जुड़ी जानकारियों के साथ-साथ जैश के ट्रेनिंग कैंप की जानकारी भी साझा की है. इस डोजियर में जैश-ए-मोहम्मद के प्रमुख मसूद अजहर के रिश्तेदारों और उनके द्वारा तैयार किए गए आतंकवादियों की भी जानकारी साझा की गई है. 
 
जैश-ए-मोहम्मद को लेकर तैयार किए गए डोजियर में भात ने बालाकोट में चलाए जा रहे आतंकी कैंप के अंदर की तस्वीरें भी साझा की हैं. इन तस्वीरों में साफ तौर पर दिख रहा है कि किस तरह से जैश अपने इस ट्रेनिंग कैंप में व्यवस्थित तरीके से आतंकियों को तैयार कर रहा था.

 
 
भारत द्वारा तैयार डोजियर में बताया गया है कि किस तरह से जैश-ए-मोहम्मद अपने आतंकियों को किसी हमले से पहले विशेष तरह का कोर्स कराता था. ये सभी कोर्स जिहादियों को तैयार करने के लिए कराए जाते थे. जैश दो तरह का कोर्स कराता था, एक कोर्स जिहादियों के लिए तो दूसरा कोर्स आर्म्ड ट्रेनिंग का होता है. भारत सरकार ने अपने डोजियर में जिन जिहादी कोर्स का जिक्र किया है उनमें खास तौर पर दौरा-ए-तरबियाह, दौर तफसीर अयत एल जिहाद, दौरा-ए-असासियाह मुख्य रूप से शामिल हैं. जबकि आर्म्ड कोर्स में दौरौ-ए-जरार, दौरा-ए-अल-अरद मुख्य रूप से शामिल हैं. भारत सरकार ने इन कोर्स के तहत कराई जाने वाली चीजों की भी जानकारी जुटाई है. 
भारत सरकार ने बालाकोट में चल रहे जैश-ए-मोहम्मद के ट्रेनिंग कैंप से जुड़ी अन्य जानकारियां भी अपने डोजियर में शामिल की है. डोजियर में ट्रेनिंग कैंप का टाइम टेबल भी साझा किया गया है. इसमें सुबह के नास्ते से लेकर रात सोने से पहले तक हर जानकारी साझा की गई है. 
भारत द्वारा तैयार किए गए डोजियर में उन लोगों का भी नाम शामिल किया गया है जिन्हें जैश के ट्रेनिंग कैंप में ट्रेनिंग दी गई है. भारत ने अपने डोजियर में इन आतंकियों के नाम के साथ उनके घर का पता भी साझा किया है. 
बता दें कि पुलवामा में हुए आतंकी हमले के बाद भारत ने आतंकवादियों को मुंहतोड़ जवाब देते हुए उनकी कमर तोड़ दी है. भारतीय वायुसेना (indian air force) ने पीओके के आतंकी कैंप पर सोमवार देर रात (Air strike on Terrorist Camp) हवाई हमला किया और उसके सारे कैम्पों को तबाह कर दिया. सरकारी सूत्रों के अनुसार वायुसेना की इस बड़ी कार्रवाई में करीब 300 आतंकवादी मारे गए हैं और इसमें जैश-ए-मोहम्मद के सरगना मसूद अज़हर का बहनोई यूसुफ अज़हर भी मारा गया है जो यह कैंप चला रहा था. भारतीय वायुसेना को इस बड़ी कार्रवाई को अंजाम देने में 12 मिराज फाइटर जेट का सहारा लेना पड़ा. इतना ही नहीं, करीब 1000 किलो बम भी बरसाए गए. भारतीय वायुसेना के इस कार्रवाई का सभी राजनीतिक पार्टियों ने स्वागत किया है और सेना को बधाई दी है. हालांकि पाकिस्तान ने इस कार्रवाई के बाद एक हाई लेवल मीटिंग बुलाई, जिसमें हालात को लेकर चर्चा की गई.